Liderii PSD și PNL, Marcel Ciolacu și Nicolae Ciucă, au căzut de acord că lista comună a candidaților pentru alegerile europarlamentare din 9 iunie 2024 va fi deschisă de o femeie, dar n-au precizat încă cine va fi acea persoană.
Premierul Marcel Ciolacu a declarat ieri că persoana care va deschide lista PNL-PSD la alegerile europarlamentare va fi o femeie "cu o carieră solidă, construită în afara lumii politice", dar nu a avansat niciun nume. Ca atare, în spațiul public s-au vehiculat mai multe nume, dar deocamdată nimic concret. Potrivit informațiilor noastre, liderii celor două partide ar putea să facă o propunere surpriză, dar modelul propunerii nu este ceva nou în politica românească.
Este vorba de profesoara de engleză de la Colegiul Național "Gheorghe Lazăr" din Sibiu, Carmen Iohannis, soția președintelui Klaus Iohannis. Această propunere poate fi luată în calcul și ca urmare a faptul că președintele Klaus Iohannis urmează să primească o funcție importantă la Bruxelles după terminarea mandatului și, ca atare, ar fi ideal ca cei doi să fie împreună. Nu trebuie omis faptul că în politica românească au mai fost cazuri de soții ale unor lideri politici care au ajuns europarlamentare.
Este cazul Adinei Vălean, soția fostului lider PNL Crin Antonescu, și al Dacianei Sârbu, cea de a doua soție a ex-premierului Victor Ponta, fost și președinte PSD. De asemenea, nu trebuie omis că Elena Băsescu a fost europarlamentar în perioada când tatăl său,Traian Băsescu, era președintele României. Așadar, dacă schema cu sejurul de cinci ani la Bruxelles a mers la Antonescu, Ponta și Băsescu, de ce n-ar merge și la Iohannis?